คลังขยายเวลาขายพันธบัตรออมทรัพย์
คลังขยายเวลาขายพันธบัตรรัฐบาลเพื่อรายย่อยเป็นพิเศษวงเงิน 3,000 ล้านบาท ออกไปถึง 9 มี.ค. 2555
2 ม.ค. 2555

คลังขยายเวลาขายพันธบัตรรัฐบาลเพื่อรายย่อยเป็นพิเศษวงเงิน 3,000 ล้านบาท ออกไปถึง 9 มี.ค. 2555 
ธนาคารแห่งประเทศไทย(ธปท.)ออกประกาศขยายเวลาจำหน่ายพันธบัตรออมทรัพย์รัฐบาลตามที่ น.ส.สุภา ปิยะจิตติ รองปลัดกระทรวงการคลังประกาศให้ขยายเวลาจำหน่ายพันธบัตรรัฐบาลเพื่อรายย่อยพิเศษ ในปีงบประมาณ 2554  จำนวน 1 รุ่น วงเงินไม่เกิน 3,000  อายุ 3 ปี เพื่อเป็นการเพิ่มปริมาณ(Re –Open)พันธบัตรรัฐบาลเพื่อรายย่อยพิเศษ  ผ่านธนาคารกรุงไทยทุกสาขา และตู้เอทีเอ็มของธนาคารกรุงไทยทุกแห่ง ที่คลังเคยประกาศขายให้กับประชาชนราย่อยเมื่อวันที่ 7 ต.ค.-30 ธ.ค. 2554 แต่ยังจำหน่ายไม่หมด 
ดังนั้น กระทรวงการคลังจึงประกาศให้ขยายเวลาจำหน่ายพันธบัตรรัฐบาลเพื่อรายย่อยพิเศษ ในปีงบประมาณ 2555 ในวงเงินที่เหลือ และอายุคงเหลือ 2.93 ปี  อัตราดอกเบี้ย 3.75% ต่อปีออกไปอีก  จากเดิมที่หมดเขตในวันที่ 30 ธ.ค. 2554 ออกไปถึงวันที่ 9 มี.ค. 2555 เพื่อให้มีพันธบัตรออมทรัพย์จำหน่ายให้แก่ประชาชนอย่างต่อเนื่อง  ทั้งนี้ประชาชนที่สนใจสามารถซื้อลงทุนได้สาขาธนาคารกรุงไทยทุกแห่ง
ทั้งนี้ คาดว่าสาเหตุที่คลังจำหน่ายพันธบัตรไม่หมดน่าเป็นผลมาจากยอดขายพันธบัตรต่อรายต่ำ เพราะกำหนดขายให้เฉพาะรายย่อยเท่านั้น  และส่วนหนึ่งเป็นเพราะระบบธนาคารพาณิชย์มีการแข่งขันระดมเงินฝากสูง เห็นได้จากธนาคารพาณิชย์บางแห่งประกาศจ่ายดอกเบี้ยเงินฝากประจำพิเศษ 5 เดือนสูงถึง 3% เป็นต้น